ንዒ ኅቤየ ኦ ድንግል ምስለ አዳም ወአቤል ሴት ወኄኖስ ቅዱሳን አበዊሆሙ ለቀደምት ዕደው ስሙያን።

ንዒ ኅቤየ ኦ ድንግል ምስለ ኄኖክ ወኖኅ ወሴም እለ ረከቡ ሞገሰ በቅድሜሁ ለልዑል።

ንዒ ኅቤየ ኦ ድንግል ምስለ አብርሃም ይስሐቅ ወያዕቆብ አበውኪ እለ ወለዱ ኪያኪ ትምክሕተ ኩሉ ዓለም።

ንዒ ኅቤየ ኦ ድንግል ምስለ ሙሴ ወአሮን ካህናት ዘአስተማሰሉኪ በደብተራ ስምዕ እንተ ነበረት በገዳም።

ንዒ ኅቤየ ኦ ድንግል ምስለ ኢያሱ  ነቢይ ወመሥፍን ዘአቀመ ፀሐይ በገባዖን ወከፈሎሙ ርስተ ለዕብራውያን።

ንዒ ኅቤየ ኦ ድንግል ምስለ ሳሙኤል ሣው
ዕ ዘደብተራ ስምዕ ዘነሥኦ ለዳዊት እመርዔተ አባግዕ ቅብዓ መንግስት ዘቀብዖ እምቀርነ ቅብዕ።

ንዒ ኅቤየ ኦ ድንግል ምስለ ዳዊት አቡኪ መዘምር ዘሐለየኪ እንዘ ይብል ክነፈ ርግብ በብሩር ዘግቡር።

ንዒ ኅቤየ ኦ ድንግል ምስለ ኢሳይያስ ወኤርምያስ ሠናያነ ትንቢት ልዑላነ ቃል ወሰባክያን ዘምስለ ኃያል።

ንዒ ኅቤየ ኦ ድንግል ምስለ ኤልያስ ወኤልሳዕ ነቢያተ እስራኤል ወምስለ ዕዝራ ሱቱኤል ጽዋዐ ልቡና ዘአስተዮ ዑራኤል።

ንዒ ኅቤየ ኦ ድንግል ምስለ ሕዝቅኤል ወዳንኤል ሠናያነ ራእይ እለ ዜነው ምሥጢራተ ዘበሰማይ።

ንዒ ኅቤየ ኦ ድንግል ምስለ አናንያ ወአዛርያ ወሚሳኤል ትዕዛዘ ንጉስ ዘአበዩ ለአምላከ ሰማይ ዘገነዩ ማዕከለ እሳት ዘጸለዩ።

ንዒ ኅቤየ ኦ ድንግል ምስለ ኩሎሙ ነቢያተ ይሁዳ ወሰማርያ ወባቢሎን በእንተ ወልድኪ እለ ከልሑ ከመ ቀርን።

እዌድሰኪ ኦ ድንግል በከመ ገብርኤል መልአክ እንዘ ዕብል ቡርክት አንቲ ወቡሩክ ፍሬ ከርሥኪ።

ተፈሥሒ ኦ ሙአዘ ፍስሓ ቡርክት አንቲ ወብሩክ ፍሬ ከርስኪ።

እግዚኦ መሐረነ ክርስቶስ(3)

በርከነ እግዚኦ አምላክነ ውስተ ኑኅ ሰማይ ተወከፍ ጸሎተነ መሐረነ እግዚኦ ወተሣሀለነ።

ነአኩተከ ወጸሎተ ሃይማኖት በል

ከእመቤታችን እረድሄት በረከት ያሳድርብን

